c: text/html

text: Palm Beach – Diadomingo 9:35 p.m, polis altura di crusada di Palm Beach a tuma nota di un boksmento y un di autonan cu sigui core bay. Pues un hit and run. Mes ora e patruya a bay tras di e Kia Carens, cu a sigui bay direccion pariba. E prome caya na nan man drechi nan a drenta, y ta para e auto y baha core bay. Agentenan por a constata cu ta dos hende homber y un dama. Mes ora mas patruya a bin yuda. Den un tempo cortico polisnan a logra gara e tres ocupantenan. Esaki a tuma luga patras di Local Store na Palm Beach Polis a detenenan y a hiba tur tres pa warda di Shaba. Polis di trafico a wordo pidi y a bay prome e crusada di Palm Beach, unda Hyundai i10 V-car tawata y despues a bay unda e Kia Carens cu e tres hobennan a laga atras a keda. Casonan manera esaki ta pasa diariamente na Aruba, e biaha aki polis tawata cerca y por a bay tras di e Kia Carens cu no para despues di e accidente y detene esnan den e auto.

robotstxt: allowed

filter: keep


text:
Gigiola Gomez engrandeciendo e nomber di Aruba na New York...
Media internacional como tambe personahenan importante a mustra hopi interes y sosten. New York Fashion Week ta tuma lugar tur aña y ta un di...
Prome edicion di Preparando di Fin di Aña 2018
Den ambiente Navideño diasabra 15 september 2018 a start e programa Preparando pa fin di aña. For di 12'or di merdia te cu 6'or atardi...
Jani Brokke Memorial 2018 exitoso
Diasabra ultimo a tuma lugar entregamento di premio den The Cage Club na tur e ganadornan di e torneo di Jani Brokke Memorial organisa...
Ex-gobernador Fredis Refunjol reconoci pa su aporte na Aruba
Diasabra anochi na e asina yama plenchi Meta Rialto, Prins Bernard Cultuurfonds a organisa un evento special caminda a desvela dos bunita proyecto. Uno...
Recordando Sr. Frans Croes
Dialuna dia 10 di september 2018, na momento cu Frans a hala su ultimo rosea y a dispidi di e mundo aki...cun'e tambe a...
Programa ‘Hunto ta vence embehecimento’ na Santa Cruz
Bo tin 55 aña of mas ?????? ANTO ......... Bo ta keda cordialmente invita pa join nos grupo HAPPY HEARTS, den e programa"Hunto nos ta...
Trahando Hunto Na Un Comunidad Feliz
Directiva di Centro di Bario Playa Pabao ta informa cu sra Abigael Arends ta organisa diferente anochi di informacion den nos Centro. Sra Arends...
Expo “DEN WOWO DI NOORD” na MFA Noord
Recientemente a tuma lugar den MFA Noord su expo ruimte, inauguracion di pintura y obra nan unico. E exposicion tin e nomber DEN WOWO DI...
Parada Folklore Cultural 2018 tabata exitoso
Aruba, di curason, masha Pabien pa un tremendo y exitoso Parada Folklore Cultural 2018 cu anualmente ta ser presenta como parti central di e...
Concierto di Coro Sta. Famia di Corsou
Diasabra 8 y diadomingo 9 di september proximo ta na Aruba e coro Sta. Famia bou direccion di sr. Lindo Casper pa presenta dos...
Bin celebra Natividad di Birgen Maria
Tur lider, miembro, debotonan di Santa Birgen Maria y pueblo en general ta keda invita pa un dia di refleccion y oracion na Centro...
Preparando pa Fin di Anja ta cla pa otro temporada
E fecha di 15 September 2018 ta cerca, faltando un par di siman mas pa e programa di fin di añ a cu tur...
Rosario Bibo dialuna 27 di augustus na Alto Vista
Dialuna awo dia 27 di augustus lo tin otro Rosario Bibo na kapel di Alto Vista. Lo cuminsa resa pa 7 or y mey di...
Ganadonan di rifa di Kibrahacha
Diaranson 22 di augustus e ganadornan di e sorteo di rifa annual pa recauda fondo pa Club Kibrahacha 60+ a recibi nan premio. Nan...
Reinanan Cultural 2018 ta conoci
E acto di eleccion y coronacion di Reina Cultural, den categoria baby Cultura, Chikitin Cultural, Prenda Cultura. Esaki a tuma luga diasabra ultimo dia18...
Dice Masters a bira campeon invicto den Mens Erger Je Niet...
Despues di tres luna di wega, un campeonato cu a cuminsa na Mey cu 64 team a termina Diasabra cu un campeon invicto, DICE...
One Woman Show “Once a scout, always a scout” di Lady...
Sra. Ruthy Vrieswijk, conoci tambe como Lady Ruth, ta cla pa su di dos One Woman Show dia 26 di September riba peticion di...
Intercambio Cultural entre generacionnan 2018
Nos kier a particpa cu un comision di boluntarionan den nomber di Grupo Nucleo lo encabesa e siguiente actividad pa nos grandinan e aña...
Show di final di Aruba Music Camp 2018 “The End of...
Aruba Music Camp 2018 ta clausura e temporada vacacional aki cu un recital (show) espectacular na Cas di Cultura, awe 3 di augustus pa...
Diasabra awo ta gran final di Mens Erger Je Niet “Live”
Diasabra awor 4 augustus ta e gran final, Campeon di Aruba!! di Mens Erger Je Niet “LIVE”. E gruponan cu ta bay pa e gran...


text:
Warda Costa di Caribe Hulandes (KWCARIB), diamars 12 di December den cooperacion cu Douane, a intercepta cuater embarcacon. Den total tabata tin 8 persona a bordo, tur di nacionalidad Venezolano. nan tabata tin un gran cantidad di municion y tambe handgranaat den nan posesion.
E radar di e Centro di Rescate y Coordinacion pa mas o menos 2 or di merdia ta detecta cuater contacto straño cera di Spaanse Water, Corsou. Un Super RHIB di steunpunt Corsou a wordo manda di biaha pa e sitio señala y ta bin topa cu cuater embarcacion. Un di nan tabata wordo getouw. E tripulacion di e Super RHIB a subi a bordo y despues di un investigacion ta bin haya armanan di candela, municion y handgranaat. Tur e personanan abordo di e embarcacionann a wordo deteni. E embarcacionnan a wordo manda pa steunpunt Parera. Akinan e 8 sospechosonan a wordo entrega na polis.
Danki na e informacion suministra y e comparti informacion cu partnernan, den e caso specifico cu Douane, a conduci cu por a gara e armanan aki. E caso ta bou di investigacion.
Embaracion Venezolano intercepta tabata tin arma y municion abordo
Warda Costa di Caribe Hulandes (KWCARIB), diamars 12 di December den cooperacion cu Douane, a intercepta cuater embarcacon. Den total tabata tin 8 persona a bordo, tur di nacionalidad Venezolano. nan tabata tin un gran cantidad di municion y tambe handgranaat den nan posesion.


text:
ORANJESTAD - Diasabra awo 17 di september, e federacion di landamento, AZB lo organisa e tradicional Sprint Night Short Course den Piscina Olimpico Roly Bisslik na Savaneta.
Hilton Aruba Caribbean Resort & Casino Ta Un Sostenedor Orguyoso Di Feria Social 2016
PALM BEACH / ORANJESTAD - Hilton Aruba Caribbean Resort & Casino a forma un parti activo den e Feria Social 2016 cu a tuma luga recientemente, cual tabata un evento organisa bou di e liderasgo di e Minister di Asunto Social,
Miembronan Di Ekipo A Wordo Premia Cu Un Supermarket Sweep
PALM BEACH / Oranjestad - E programa di ‘Catch Me at My Best’ cu a tuma luga e zomer aki na Hilton Aruba Caribbean Resort & Casino a culmina cu un Supermarket Sweep dibertido y anima,
Hobennan Grupo 10 Di Formacion Social Hopi Entusiasma Cu E Prome Fase Di Nan Training
ORANJESTAD - Hobennan di Grupo 10 di Formacion Social a haya chens diabierna mainta di demostra na nan mayor, conoci y nan entrenadonan e tecnicanan cu nan a siña den e tres simannan cu nan a keda pa training intensivo den Marinierskazerne.
Artist Local Louella Croes Ta E Reina Caribense Pa September 2016
ORANJESTAD - Tur luna, Caribbean Queen na Palm Beach Plaza Mall ta honra un artista femenino local cu ta biba y crea riba e isla.
Derecho Igual Pa Un Grupo Cu No Tin Proteccion Y Mantene Matrimonio Entre Homber Y Muher
ORANJESTAD - Parlamento a aproba un amienda # 7 den Parlamento diahuebs ultimo. Un hecho historico cu e 3 lidernan di fraccion y e presidente di parlamento a presenta.
Prome Minister Mike Eman y luz den bario ta ilumina caya y bidanan na Sabana Liber
ORANJESTAD - Proyecto di Ministerio di Asuntonan General pa trece mas iluminacion den barionan di nos isla a continua e siman aki na Sabana Liber.


text:
ORANJESTAD(AAN): Departamento di Salud Publico, kier concientisa pueblo di Aruba, tocante e virus di influenza, esaki ta duna griep. Segun dr. Maritza Ordoñez, tin cuater tipo, di cual e tipo A y B ta duna mas epidemia rond mundo, y no solamente na Aruba.
E virus di Aruba ta cuminsa mas of menos su estacion, su manera di presenta, ta for di October te cu Maart. Loke ta pasa ta cu Aruba ta keda un pais turistico, ya cu e ta keda cun’e henter aña, pero en particular e temporada aki, door cu e temperatura ta baha, ta haye mas ainda.
Tin cu tene hopi cuidao cu e tipo H1N1, H3N2 tambe. Esaki ta un tipo di virus cu ta duna epidemia rond mundo. No solamente na mundo pero rond mundo tambe.
Tur aña ta trece dilanti e manera di preveni. E virus aki ta un virus hopi contagioso, un virus cu por transmiti di un hende pa otro masha facil mes, ora un persona ta papia, ta niester of ta tosa, of si acaso un persona no laba su man bon despues cu e niester of tosa, e ta plama e virus rond di cas, of na trabao, di manera cu hasta por bisa cu e virus por permanece basta rato despues cu e sali for di bo curpa.
Dr. Ordoñez ta recorda di e sintomanan di e virus di influenza cu ta duna griep. E ta bin cu keintura halto, esta 39 grado of mas. Dolor di cabes. Dolor di garganta, dolor di curpa, dolor di weso. E persona ta keda hopi malo. Si acaso e persona den un siman, no tin recuperacion, probablemente e persona lo bay haya dificultad pa hala rosea. E virus ta pasa di nanishi pa garganta, despues pa pulmon.
Eynan e persona por haya bronchitis, neomonia y por hasta fayece. Pesey ta keda semper poniendo alerta cerca tur hende. Si acaso bo ta sinti e sintomanan ya menciona, bay dokter di cas. No warda te na ultimo momento, pasobra por ta ta laat.
Dr. Ordoñez kier a recorda tambe cu a haya 4 fayecimento door di complicacion di e virus, pasobra e complicacion mas grandi ta pa e 2 gruponan vulnerabel cu tin. Muchanan chikito menor di 5 aña y hende grandi mayor di 60 aña.
Tambe personanan cu apart cu no ta chikito, pero tin malesa cronico manera malesa di curason, asmatico, alergia, diabeticonan, pashentnan cu tin problema di riñon, pashentnan cu cancer, pashentnan cu HIV, pashentnan obeso. Tur e gruponan aki ta grupo di riesgo hopi halto, di manera cu unabes cu e ta haya e virus, por haya un complicacion y e complicacion por duna e fayecimento di e persona.


text:
Punda– Manera publiká ayera den Vigilante, Hushang Ansary na yüni pa novèmber 2017, a trese kambionan grandi den su bolsa di invershon. E kambionan aki tabatin konsekuensha pa kompanianan bou di Ennia Holding na Gorsiraweg.
E situashon na Ennia Caribe Holding ta sigui delikado, miéntras Banko Sentral ta tene aseguradonan dje kompania den insiguridat. Entretantu, Ansary for di yüni 2017 a anunsiá den un “kompra i benta di akshon”, ku Kirby Corporation balorá na 5 bion dòler riba merkado di kapital, ta kumpra unu di su kompanianan kual ta Stuart and Stevenson. Esei a tuma lugá na yüni 2017 i na sèptèmber 2017, e grupo di Ansary a kumpra 8.8% bek den Kirby Corporation. Kirby a kumpra Stuart and Stevenson i nan a paga 50% den akshon i 50% na kèsh, esta aktivo den forma di likides. Na Kòrsou, direktornan di EC Investment, EC Holding, Ennia Caribe Holding mester a firma, pasobra den e transakshon di akshon tabatin 280 mion dòler balorá na bono manehá pa EC Investment i EC Holding. Ta trata di aktivonan, propiedat di Ansary den un konstrukshon kompliká. Ta sospecha ku e transakshonnan aki a trese un desbalanse den e konstelashon di aktivo na Ennia Caribe Holding.
Aktualmente, Banko Sentral di Kòrsou ta tratando a todo kosto pa logra rekuperá e aktivonan di Ennia Leven. Manera ta konosí, 23 di òktober próksimo den Korte di Distrikto na New York, Banko Sentral tei buska rekonosementu di su medidanan imponé na Ennia Holding, riba teritorio estado unidense. Un intento kasi imposibel pa logra.


text:
NEW YORK – E prome update a sali awe pa locual ta trata e All Star Game 2016. Den e lista di e hungadornan e orguyo Arubiano Xander Bogaerts ta liderando e voto cu un total 598,847 pa su posicion di shortstop di American League.
Siguientemente e lista completo di American League:
1B Hosmer
2B Altuve
SS Bogaerts
3B Machado
C Salvy
OF Trout, Cain, Trumbo
DH Papi
Pa Xander Bogaerts yega All Star Game manera e merece, e ta importante pa e ricibi e voto di pueblo di Aruba.
Nos di Sports Zone Aruba ta encurasha tur hende pa subi mlb.com y vota pa Xander por jega e All Star Game 2016.


text:
Its Privá Di E Karta Di Birmingham, Tucaca, Over, NA Avion Avion di Hür un sirbishi di e Mes 888-247-5176 kita e flornan marcia pa pasahero bashí di e firma di Aire di Meta Banda di Mi. Si bo ta doño di un gran asunto i bo ta buskando un manera ta manda nan empleado ta un importante pafó di e reunion di estudio òf bo ta kanando algun merca accijns na nan personal di venus, un je privá harte di e grupo por ofresé un maraviyoso manera un bula den su grupo su destinashon.
Un je privá di aire for di e karta di Birmingham Lama ta meta di e avion di e grupo di trabou ta ofresé hopi fleksibilidat yudadónan bai vota su destinashon, meskos convenant orario di salida pa yega na unda bo mester ta den orario. One of the nice benefits of choosing a charter private jet is that you'll be able to have a lot more flexibility regarding your itinerary and travel arrangements.
Lista di Je di e Karta di Proyekto Presentashon di Sirbishi:
- Ehekutivo Je Privá Charter
- Coro Di Lus Di E Karta Di Bon
- Pa Medio Di Midí For Di Un Je Privá Charter
- Pisá Je Privá Charter
- Turbohélice Je Privá Charter
- Bashí di e firma di un Je Privá Charter
- Its Privá Di E Karta Di Costa
If you are interested in finding an affordable alternative for your travel needs, you might want to look into empty leg options. A private jet charter service will often have empty legs available that they'll offer at a discount. If the charter company flew passengers to a location, they might not have booked the return flight. In order to maximize the opportunities and profits of their aircraft, the charter company will often look for passengers to fill the empty leg. This helps everyone. Passengers can lease affordable empty leg airplane rental service Birmingham and get a great discount, and the airline doesn't lose out on the cost of flying their empty jet back to their original location.
Na susto, whether you're arriving or departing out of Birmingham, bo por ta interesa den búskeda di un hotèl pa e por ta boso ku e íntimo kas ku bo mester pa bo biahe. Fundamentu, tin un maraviyoso hotel di lujo di Birmingham Lama, asina tambe ku bo ta kapas pa haña un kas ku bo ta sufisiente. Hopi hende ta konfia den hasi reserva di hotèl por risibí e rekomendashon pa personanan riba e área di. Su karta di je di e grupo liber ta por duna lorá rekomendashon di hotel di kalidat ta e área di Birmingham.
Mientras bo ta e área di Birmingham, you'll definitely want to enjoy something delicious to eat. There are many excellent restaurants from which to choose, but you'll certainly find some of the best restaurants in Birmingham Alabama will offer a wonderful dining experience. Regardless of what type of food you're looking for, you can be sure that you'll find something to suit your appetite and budget in Birmingham. If you need some ideas, be sure to ask your jet charter company for recommendations. Probablemente inclui ta kapas pa haña algu ku ta banda di hotèl.
Aeropuerto otro banda E por bula na & pafó di Birmingham, Tucaca, Over, Laba Lujo elos harte tin acceso na tur je tio chikitu, mei, grandi inclui Avion Jimbo . Elia kualke espasial Avion di Carolina na Stacion, Jaar, Er, Volkan, Kalender, Gulfstream, Geval Expresa, Being Basis Je pa kopera reunion, personal di fin di siman di accijns. Por organisá tur su coro di elos harte ku asina so algun ora. Siéntase liber di telefon ehekutivo ta konta pa reserved di kumpra je di e karta di meta ta Birmingham, NA e ta 888-247-5176.
Birmingham, Tucaca, Over, Zastava Hilli, Alabaster, Besmet, Homewood, Jefferson, Fultondale, Fairfield, Den, Watson, Na Costa, Lomba, Plasa Grave, Hanno, Adamsville, Provide, Amount Leve, Geldende, Cardiff, Besmet, Marga, Graysville, Alto, Palm, Lid, Rosabelle, Martis, Care, Halsa, E klei, Rincon, Lema, Onder, Kamber, Tret, Palmerdale, Nood', Quintana, Ora, Alabaster, Soria, Malen, Uzá, Union, Riffort, Maart, Pagina, Dominio, Astor, Mc Ketu, Cushiná Spring, Deniella, Rima, Di Colombia, Harpersville, Vincent, Adger, Goodsprings, Bes, Wilsonville, Córdoba, Sipsey, Luna Di Bèrdè, Springville, Houden, Locust Fork, Montevallo, Cropwell, Cera, El Kita, Parrish, Woodstock, Wilton, Childersburg, Allgood, Wattsville, Aleman, Been, Van Air, Pone, Eiland, Brood, Echt Blason, Once, Brierfield, Chaly, Laman, Stat Jardin, Jaar, Diverse, Anyone, Hanceville, Jaar, Jemison, Burnwell, Ashville, Crane Hill, Ragland, Harbour, Chamoru, Lincoln, Persoon, Volledige, Cottondale, Townley, Randolf, Steele, Thorsby, Entrevista, Arley, Di Pulmon, Tucaca, Logan, Blountsville, Weogufka, Berry, Northport, Plannan, Gallant, Hollins, Altoona, Eastaboga, Walnut Grave, Ductile, Bent, Carbon Hill, Lawley, Hala And, Samantha, Nauvoo, Ohatchee, Bynum, Moord, Maplesville, Lansa, Bankston, Cinema, Haast, Regenbog Di E Stat Di, Korto, Gasten, Edicion, Goodwater, Coker, Doodles, Rockford, Bailenan, Mireille, Tanten, Dòbel Spring, Tal, Verbena, Eldridge, Alehandria, Jope, Anton, Oxford, Eva, Facil, Lynn, Echola, Wellington, Buhl, Arabir, Slang, Kellyton, Boaz, Fosters, Over, Glenn Alle, Elrod, Di Pakete, Billingsley, Moundville, Natural Bridge, Marbury, Plantersville, Alberto, Winfield, Dia, Jacksonville, Gordo, Baile, Level, Di Armanville, Article, Guntersville, Titus, Kalender Kita, Mion Grave, Belk, Delmar, Brilliant, Ralph, Choccolocco, Maron, Cragford, Novela, Deatsville, Haleyville, E igualdat, Kon, Rosabelle, Guin, Jackson Ga, Avion, Wetumpka, Greensboro, Bea Kreeg, Ecléctico, Gelden, Limburg, Koloniale, Cargill, Reuben, Groveoak, Deele, Pl Kabel, Dicon, Hellburg, Fyffe, Space Pone, Furlan, For Alle


text:
E CPI pa luna di October 2017 ta 117.12, loke ta representa un subida di 0.6% compara cu e indice di September 2017 (116.45) y acumulando un caida di 0.7% te cu na October di e aña aki. E cambio di e CPI pa e ultimo
diesdos (12) lunanan (October 2016 te cu October 2017) ta -0.4%, un caida di 0.3ppt compara cu e periodo corespondiente di aña pasa (-0.1%). E promedio anual di e tasa di inflacion pa e periodo di October 2016 te cu October 2017 ta -0.4%, un subida di 0.6ppt compara cu e -1.0% registra den e periodo di October 2015 te cu October 2016. Durante e luna aki, shete (7) di e diesdos (12) sectornan a registra subida di prijs. E subidanan cu tawata tin e mayor efecto riba e CPI a wordo registra pa e sectornan di “Transporte” (2.2%) ,“Cuminda y bebida no-alcoholico” (1.3%) y “Vivienda” (0.1%),causando un efecto di 0.38, 0.19 y 0.02ppt, respectivamente. E subidanan den e restante sectornan a contribui cu un efecto di 0.01ppt riba e CPI di October 2017. E subida nan aki a wordo contraresta parcialmente door di principalmente un caida den e indice di e sector di “Recreacion y cultura” (-0.1%), cu a contribui cu un efecto di -0.01ppt riba e CPI di October 2017. E caidanan den e sectornan restante a contribui cu un efecto di -0.01ppt riba e CPI di October 2017. E subida den e sector di “Transporte” a wordo causa principalmente door di subidanan di 16.5% y 1.9% den e categorianan “Servicio di transporte” y “Gasto relaciona cu uso di vehiculo di transporte personal”, causando un efecto di 0.21 y 0.16 ppt, respectivamente. E subida den e sector di “Cuminda y bebida no-alcoholico” a wordo causa principalmente door di un subida den e categoria “Cuminda” (1.4%), causando un efecto di 0.17ppt. E subida den e sector di “Vivienda” a wordo causa door di un subida di 0.1% den e categoria “Huur di vivienda”, causando un efecto di 0.02ppt. E caida den e sector di “Recreacion y cultura ” a wordo causa door di un caida den e categoria “ Ekipo audiovisual, fotografico y pa procesamento di informacion” (3.0%), causando un efecto di -0.03ppt. E canasta di consumo di e CPI ta consisti di 452 bienes y servicionan . Compara cu September 2017, 35.8% di e bienes y servicionan aki a conoce un aumento di prijs causando un efecto di 0.74ppt, mientras cu 23.5% ta mustra un caida di prijs, cu a contribui cu efecto di -0.16ppt y pa e restante 40.7% no tawata tin cambio den prijs. Prijsnan di bienes a subi cu 0.5% na October 2017y a causa un efecto di 0.34ppt riba e CPI di October 2017. Prijsnan di servicionan a conoce un subida di 0.6% y a causa un efecto di 0.24ppt. E CPIC (core inflation) -CPI excluyendo e efecto di energia y cuminda-a registra na October 2017 un subida di 0.3%, un caida di 0.5ppt, compara cu e periodo corespondiente di aña pasa (0.8%). E indice di energia -cu ta consisti di e productonan: electricidad, awa, gasolin y diesel a registra un caida di 4.1%, cu ta 3.2ppt mas halto compara cu e priodo corespondiente di aña pasa (-7.3%). E indice di cuminda a registra un subida di 1.1%, cu ta 1.8ppt mas halto compara cu e periodo corespondiente di aña pasa (-0.7%).E bestaansminimum pa un hogar consistiendo di dos (2) adulto y dos (2) mucha (edad 0-14 aña) na October 2017 ta Afl. 4,339, mientras cu pa un hogar di un (1) adulto e suma ta Afl. 2,066.
Cambio di prijs di petroleo, utilidad, gasolin y diesel na October 2017
Prijs di utilidad (electricidad y awa), gasolin y diesel ta wordo determina primordialmente door di e prijs internacional di petroleo. Na October 2017 e prijs promedio pa bari di petroleo (US$ 51.31) a conoce un subida di US$ 2.07(4.2%) compara cu September 2017
(US$ 49.24). Brandstof clausule pa un uso di electricidad te cu 500 kWh no a cambia na October 2017 , el a keda Afl. 16.02cent pa
kWh. Brandstof clausule pa un uso di cada kWh entre 501 -1000 kWh no a cambia na October 2017, el a keda Afl. 21.72 cent pa kWh. Prijs di electricidad y di awa no a cambia compara cu September 2017 . E prijs promedio di electricidad pa vivienda a keda Afl. 265.65 , mientras cu e prijs promedio di awa pa vivienda a keda Afl. 137.05. Prijs di gasolin a subi na October 2017 cu Afl. 5.50 cent (3.0%) y a causa un efecto di 0.16ppt riba e CPI. Prijs di diesel a registra un subida di Afl. 9.00 cent (6.1%) na October 2017 y a causa un efecto di 0.01 ppt riba e CPI. October 2017, utilidad, gasolin y diesel como grupo, tawata tin un subida di prijs di
1.0% compara cu September 2017 y hunto a influencia e CPI cu 0.17ppt, mientras cu e restante 448 bienes y servicio hunto a experencia un subida di prijs di 0.5% y tawata tin un efecto di 0.41ppt riba e CPI.
Cambio di prijs di Cuminda y servicio di catering na October 2017
E indice di “Cuminda & servicio di catering” a registra un subida di 1.0% na October 2017,
despues di un subida di 0.4% na September 2017. E indice di “Cuminda na cas” (1.3%) a registra un subida, unda dies (10) di e diesun (11) indicenan di e gruponan di cuminda na cas a subi na October 2017. E indice di “Berdura” a conoce e subida di mas grandi (8.3%) na October 2017. E indicenan di “Batata, yuca y batata dushi” (3.1%), “Fruta”(2.0%) y “Pisca y otro cuminda di lama”(1.8%) tambe a registra subidanan. E indice di “Sucu, jam y otro tipo di cos dushi” (-0.2%) a registra e unico caida. Den e ultimo diesdos (12) lunanan e indice di “Cuminda & servicio di catering” a subi cu 0.9%. E indice di “Cuminda na cas” a conoce un subida di 0.7%. E indice di “Berdura” a subi cu 7.1%, e subida di mas grandi entre e gruponan di cuminda na cas, mientras cu e indice di “Fruta” a conoce e caida di mas grandi cu 3.5%. E indice di “Cuminda pafo di cas”a registra un subida di 0.1% na October 2017, despues di un subida di 0.2% na September 2017 y registrando un subida di
1.7% den e ultimo diesdos 12 lunanan. Na October 2017, “Cuminda na cas” y “Cuminda pafo di cas” como grupo, tawata tin un subida di prijs di 1.0% compara cu September 2017 y hunto tawata tin un influencia di 0.19ppt riba e CPI, mientras cu e restante bienes y servicio hunto a experencia un subidadi prijs di 0.5% y tawata tin un efecto di 0.39ppt riba e CPI.


text:
Pa loke ta e meta di e evento aki, directora di Casa Cuna Sra. Quilin Arends ta splica cu e evento aki ta pa laga e muchanan di Casa Cuna y otronan menos afortuna y parti di muchanan di Imelda Hof tin nan ultimo weekend di vakantie cu actividadnan divertido. Tambe e ta un oportunidad pa personanan cu no a keda cla cu cosnan di scol pa nan yiunan, pasa y cumpra esakinan cu Casa Cuna por tin na prijsnan abou.
E fondo cu recauda cu e evento aki lo bay pa Casa Cuna manera a ser bisa anteriormente. E articulonan na benta ta bay ta tas, jeans, keds, potlood, etc. RDA ta sostene e actividad aki cu rifanan di articulonan cu e muchanan por gana. Lo ofrece cuminda bon prepara pa tur cu bishita Casa Cuna e dia aki. E ta un dia pa tur mucha pasa dushi prome cu scol cuminsa bek y alavez pa contribui na un bon causa.
Ademas, Casa Cuna ta haya bek locual nan mester a haya durante e añanan y ta uzando esaki pa mantencion di nan edificio y nan ta bezig cu proyecto pa mamanan hoben. Awo nan ta enfoca tambe pa muebla e interior y cuminsa prepara e personal. Tambe ora e Crisis Plan wordo ehecuta, nan lo haya fondo pa por ehecuta e resto di plannan rib’e proyecto di mamanan hoben. Sin menciona cu Casa Cuna mester di mas personal di acuerdo e cantidad di muchanan cu nan tin.
Y vooral despues di e sucedido di aña anterior cu e cantidad di mucha a aumenta y tin tiki personal. Pa e tipo di muchanan cu nan ta trata cun’e ta dificil pa traha ora ta cu e parti di mucha y boluntario, pues e muchanan hopi biaha ta muchanan traumatisa y e boluntarionan mester por tin experiencia y educacion adecuado pa por traha cu e muchanan. Nan a logra haya un Infant Mental Health specialist cu ta yudando Casa Cuna tres biaha pa siman. Nan tin un orthopedagoog cu tambe ta yudando nan.
Tambe nan ta dunando mamanan curso na Casa Cuna, siñando nan den sesionnan hunto cu e specialistanan aki pa mira con nan ta trata e yiunan y mira kico nan por mehora den dje. Esey ta dunando bon resultado, pasobra Casa Cuna e ora no ta solamente cuida e muchanan, sino siña e mamanan tambe con pa cuida nan yiunan miho. Tambe nan ta buscando pa soluciona e problema di falta di personal structuralmente p’asina por brinda miho servicio na e muchanan y e mamanan.


text:
Genero: Infantil
Idioma: Latino
Año: 2006
Temporada 1
- El Chavo Animado Temporada 1 Capítulo 1
- El Chavo Animado Temporada 1 Capítulo 2
- El Chavo Animado Temporada 1 Capítulo 3
- El Chavo Animado Temporada 1 Capítulo 4
- El Chavo Animado Temporada 1 Capítulo 5
- El Chavo Animado Temporada 1 Capítulo 6
- El Chavo Animado Temporada 1 Capítulo 7
- El Chavo Animado Temporada 1 Capítulo 8
- El Chavo Animado Temporada 1 Capítulo 9
- El Chavo Animado Temporada 1 Capítulo 10
- El Chavo Animado Temporada 1 Capítulo 11
- El Chavo Animado Temporada 1 Capítulo 12
- El Chavo Animado Temporada 1 Capítulo 13
- El Chavo Animado Temporada 1 Capítulo 14
- El Chavo Animado Temporada 1 Capítulo 15


text:
Awe i mañan Ministerio di Desaroyo Ekonomiko ta anfitrion di un konferensia tokante klima di invershon i di hasi negoshi den islanan ultra mar di Karibe esta LGO, “Enabling Business in the OCT’s”. Karibe tin 12 isla ku ta LGO of OCT’s (overseas countries and territories). 6 Hulandes (Kòrsou, Aruba, Bonaire, St. Maarten, Saba i St. Eustatius), 5 Ingles (BVI, Turks and Caicos, Anguilla, Cayman Islands, Montserrat) i 1 Franses (St. Barths). E konferensia aki ta pa presentá resultadonan di un raport a base di un investigashon “Improving the Regulatory and Business for BSO’s Supporting SME’s in the Cairbbean OCT’s”, ku a keda hasi riba aspektonan ku ta influenshá kompetividat, “cost of doing business i klima di invershon i ambiente pa hasi negoshi pa nos empresarionan chikí.
E dos dianan aki representantenan di Gobiernu i sektor privá di e islanan ta bin huntu pa diskutí i yega na un plan di implementashon kon nos ta bai mehorá e prosesonan pa kuminsa un empresa, desaroyá proyektonan i fasilitamentu di invershon. E investigashon ta basá riba e metodologia di Doing Business di World Bank. Ela keda hasi pa empresario i konsultor lokal Tamira La Cruz di Markstra Consultants huntu ku Sr. Gilbert Addy for di Ghana. E investigashon a keda hasí bou di e programa di COSME ku ta un programa pa kapasitá empresarionan chikí, yuda gobiernunan ku desaroyo di maneho i organisashonan ku ta duna sosten i servisio na empresanan i mediano i chikí. COSME a keda ehekutá e ultimo 4 añanan. Durante di e enkuentro e paisnan presente ta presentá reformanan ku nan a implement pa eliminá red tape.
Durante di e dos dianan nos ta risibi informashon di region i tende di e islanan partisipante kiko nan ta hasiendo pa mehorá nan klima di invershon. E intenshon ta pa bini ku un implementashon i monitoring riba nivel regional (LGO eilanden). Nos ta spera asina di por kontribui na e inisiativanan pa yega na un Klima di Invershon i di hasi negoshi mas faborabel pa Kòrsou, di Red Tape, pa Red Carpet!
E programa COSME ta yega na su fin fin di September 2018.


text:
Federacion di Ahedres a traha aña pasa riba un plan ‘Ahedres ta bay den Bario’ pa asina laga mas mucha di scol basico cera conoci cu e deporte aki ya cu a wordo comproba cu e deporte di ahedres por tin un influencia sumamente positivo riba e desaroyo di e mucha. Un encuesta cu nos a haci den januari ultimo a demostra cu di cada 10 mucha, 6 no a tende nunca ainda di ahedres. Cu e proyecto ‘Ahedres ta bay den Bario’, nos kier trece cambio den esaki, y asina duna e muchanan aki tambe e oportunidad pa practica e deporte di ahedres si nan ta desea esaki.
Nos a logra haña e apoyo financiero di Comision di Subsidio y algun compania particular pa realisa e proyecto. Tambe nos a logra haya den e.o. Traimerdia un partner importante den e proyecto aki.
Plan ‘Ahedres ta bay den Bario’ lo wordo realisa
Federacion di Ahedres a traha aña pasa riba un plan ‘Ahedres ta bay den Bario’ pa asina laga mas mucha di scol basico cera conoci cu e deporte aki ya cu a wordo comproba cu e deporte di ahedres por tin un influencia sumamente positivo riba e desaroyo di e mucha. Un encuesta cu nos a haci den januari ultimo a demostra cu di cada 10 mucha, 6 no a tende nunca ainda di ahedres. Cu e proyecto ‘Ahedres ta bay den Bario’, nos kier trece cambio den esaki, y asina duna e muchanan aki tambe e oportunidad pa practica e deporte di ahedres si nan ta desea esaki.


text:
Parlamentario Edgar Vrolijk:
ORANJESTAD (AAN) – E tema di deporte tambe tabata un punto cu Parlamentario sr. Edgar Vrolijk, di fraccion di MEP, a trece dilanti den conferencia di prensa.
E parlamentario a menciona cu aunke e ta un lastima, ta un realidad cu unda nos pasa ta wak muchanan ta haci deporte den veldnan den hopi mal estado.
E ta urgi Minister di Deporte pa duna atencion na esey. El a bisa cu e no ta referi na un bario specifico pasobra e ta di Santa Cruz, pero den tur area rond di Aruba e canchanan deportivo ta den hopi mal condicion y aki mester bay traha riba e infrastructura.
Deporte escolar ta algo cu e tabata envolvi pa 18 aña largo, unda cu Macuarima Scol a logra hopi trofeo den olimpiada internacional, y bira campeonnan di olimpiada escolar, entre otro. Cu deporte, por tene e muchanan bezig y pafo di mal caminda y den gara di loke comunidad mes ta yama perdicion.
E parlamentario a subraya cu e tabata tin e honor di traha cu nan, pero lamentablemente den e ocho añanan cu a pasa tur esey a caba, olimpiada escolar no tey mas, nan ta competi cu un of dos scol, pues e nivel a baha. El a reitera cu infrastructura di deporte a wordo hopi neglisha, locual ta di lamenta, y ora bin peticionnan di afo un deporte cu ta pidi pa un cambio di infrastructura ta ciclismo.
Parlamentario Edgar Vrolijk ta urgi e minister encarga cu deporte pa reorganiza IBISA, mehore y cuminza eynan, pasobra scol mester hunga un rol importante pa nos muchanan por practica otro deportenan tambe. Mester bin leynan pa proteha e ciclistanan pa por core bicicleta. El a referi na un accidente cu a sosode cu un ciclista di afo aki na Aruba. E ta subraya tambe cu automobilistanan tambe mester bira mas conciente. Mester bin leynan cu ta sanciona nan tambe pa proteha e personanan en general cu ta core bicicleta den comunidad.
E hobennan di San Nicolas tambe ta pidi pa drecha e infrastructura pa nan haci deporte, pasobra nan tin cu bin te Playa pa practica Atletismo. Esaki ta na su lugar, y e ta pidi minister di deporte pa mas pronto posible duna atencion na e tereno aki. E ta desea e minister fortaleza pasobra esey ta un area cu tambe a wordo hopi neglisha. E parlamentario mes tey pa dune e ayudo necesario pa nos deporte por florece un biaha mas.
Finalmente, el a subraya cu e ta hopi contento di ta den Parlamento. Fraccion di MEP tin e conocemento y perspectiva pa traha den tur tereno, y nan ta bay controla gobierno sin duda. Pueblo lo nota e diferencia y cambio cu Parlamento number 10 y nan lo ta habri y scucha pueblo. E ta spera cu tur actor ta bin hunto pasobra union ta haci forza, y e mesun forza di pueblo pa logra Status Aparte, ta e forza cu cual lo sali di tur reto cu tin dilanti, cu positivismo.


text:
ORANJESTAD(AAN): Diahuebs anochi na Tanki Leendert un dama a hinca su mes den garganta. Tabata algo prome cu 8:00 pm, cu Polis a wordo yama pa un caso di tiramento, y un dama ta herida y cu problema di hala rosea.
Polis a yega pero ya e muher a bay Hospital caba. Di hendenan eybanda a compronde cu no ta trata di caso di tiramento, pero problema di pareha y na final e dama a hinca su mes gravemente den garganta, y herida tabata sangra profusamente.
Autoridad Forensico a ser pidi pa presenta na e lugar pa recoge evidencia den e apartamento. Polis a haya e cuchio, y Hospital tambe a avisa autoridad cu un dama herida a yega y nan no sa si e tin un tiro of un hinca.
Polisnan a bay te Hospital pa asina mira e situacion. Recherche awor a tuma e investigacion over, pa sa si berdad e dama a hinca su mes of ta otro asunto.


text:
KOMUNIKADO DI KUERPO POLISIAL KÒRSOU
399 / 2018
25 sèptèmber 2018
Detenshon pa ladronisia di outo.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku investigashon relashoná ku un kaso di ladronisia di outo ku a tuma lugá 8 di
ougùstùs 2018 den Pietersteeg, polis a hasi un detenshon mas.
Djamars 25 di sèptèmber 2018, alrededor di 08.30 or di mainta, personal di Departamentu
di Reshèrshi (VVC) a detené e hòmber J.D.L.I. nasé na Kòrsou di 20 aña di edat, relashoná
ku e kaso ariba menshoná. Detenshon a tuma lugá na Kaya Sambarku i ta e di dos
detenshon den e kaso aki.
A presentá e sospechoso dilanti di un Fiskal Ouksiliar ku a ordená su enkarselamentu
pendiente di mas investigashon.


text:
Minister di Gobernashon, Planifikashon i Servisio
Señor Drs. Armin Konket
Plasa Horacio Hoyer # 9
Djaweps, 11 òktober 2018
Tópiko: Minister su karta fecha 5 òktober 2018 0047-1 V/18-19 re: Publikashon periódiko di informashon di maneho di personal
Apresiabel señor Minister Armin Konket,
Mi karta di 2 òktober 2018 ta basa riba e echo ku durante e periodo 18 desèmber 2012 te ku 30 mei 2018, 3 Minister di Gobernashon, Planifikashon i Servisio a raporta informashon periódiko di maneho di personal na Parlamento di Kòrsou. Den 30 karta di 3 Minister di Gobernashon, Planifikashon i Servisio ta indiká ku e lei ta na vigor, e “Eilandsverordening Publicatie Beleidsinformatie Curaçao” AB 1998 no.4, zoals gewijzigd AB 1998 no.82. Adhuntu mi ta pone un par di kopia di 7 di 30 kartanan aki.
Saliendo for di e informashon nobo risibí despues 30 mei 2018, ku Minister a duna den Minister su karta di 5 òktober 2018, mi ta di opinion ku si e lei ta riba lista negativo, mester adaptá e lei aki i kuminsá un trayekto nobo di lei. P’esei mi kier a informá Minister ku mi ta trahando riba un konsepto di lei nobo.
Mi tin e siguiente petishonnan, hasiendo uso di mi derecho komo parlamentario pa hasi pregunta konforme artíkulo 96 di Reglamentu di Orden di Parlamento di Kòrsou:
Pa loke ta informashon validá for di sistema di RIS (status te ku 10 òktober 2018) mi por trese dilanti ku e sistema di RIS ta indiká ku te ku Yanüari 2018 a raporta pa di lastu biaha.
Petishon na Minister pa risibí e publikashon Febrüari 2018 te ku Yüni 2018. Asina e publikashon di Yüli 2018 te ku Sèptèmber 2018 ta kla, petishon pa tambe risibí esaki di Minister.
Pa loke ta e petishon number 1 di mi karta di 2 òktober 2018 mi tin ku ripití esaki ya ku mi no a haña reakshon den minister su karta di 5 òktober 2018. Petishon pa risibí e publikashon di personal Yanüari 2017 te ku Sèptèmber 2017.
Atentamente,
Curtley Obispo
Parlamentario pa Kòrsou
PAR
Adhuntu:
Minister su karta fecha 5 òktober 2018 0047-1 V/18-19 re: Publikashon periódiko di informashon di maneho di personal.
Ehèmpel di 7 kartanan ku a raporta publikashon periódiko di informashon di maneho di personal


text:
Mi tera ta úniko lugá
kaminda esnan k’a faya
den otro tipo di trabou
ta bira periodista,
polítiko òf predikadó
pa lusa nos kaminda
ku nan eksperiensha.
Pero asina mes mi tera,
ta mi tera. (c) Philip A. Rademaker
E monopolio riba konosementu ta sentralisa su mes den luganan di poder ekonomiko, finansiero i gobernamental. E mediado, esun ku ta okupa un espasio di fasilita pueblo ku e kiriwichinan di konosementu ta prensa, e total di medionan di komunikashon di korant, televishon, emisora, sitionan digital. Media ta na kabes pa for di un kaos komersial krea un agenda kon pueblo tin ku pensa den un malchi di krioyo kapitalismo ku mester di su plaka i ku ta dikta ku ganashi ta bini prome ku e hende i despues por wak si por duna e ser humano e balor ku e merese. Prensa komo e mucha manda di kapital i gobiernu ta sakudi i sefta sierto informashonnan pa pueblo por bai forma un opinion riba asuntunan ku ta na su interes. Ta hinka palabranan, strukturanan di pensa i komporta den hende su mente na un forma ku semper lo no kontrubui na kritika i desmantela e podernan ekonomiko i finansiero. Propaganda ta harma realidatnan den bida di hende, notisianan ku ta mensahenan komersial kamufla banda di iglesia, skol, universidat, trabou i e klima di politika.
UNESCO-Korsou (e departamentu di Nashonnan Uni ku ta toka edukashon, siensia i organisashon kultural) a organisa un: “Dia di Media, e evenemento di apertura di UNESCO su Media Capacity Development Programme. Djasabra 29 novèmber 2014, 15.00 pa 20.00, Lighthouse Parera, Pletterijweg 43, Piso 7. Diálogo entre prensa ku públiko ta e enfoke prinsipal: bo kontribushon ta importante. P’esei nos ta invitá’bo pa partisipá den e programa interaktivo.”
Riba e Dia di Media a diskuti topiko mane:
1- Prensa i públiko den nos sosiedat demokrátiko
2- Posishon di nos pais: Desaroyo di media na Kòrsou
3- Debate entre Periodista i Siudadano
1. Realidat di e Dia di Media ta ku e organisashon banda di un promoshon debil,( lat den pitu e dos di laster dia prome ku djasabra) nan no ta tin e vishon ni e respet pa laga e pueblo grandi ku si ta of mester wordu interesa den desaroya un mundu nobo di media pa transmiti e dia en kuestion via un di e 28 emisoranan. Tampoko a graba oudio of video ku hende por wak e bek pa diskuti entre nan mes tur lokual ku a keda papia riba e Dia di Media organisa pa Unesco Korsou bou di liderasgo di Marva Brown. Tur e kritikanan di ariba te abou ta krea un segregashon di konosementu kaminda un grupo selektivo so ta bai disidi of por influensia e debate i tumamentu di desishon.
2. Unesco ta uza medianan sosial mane Facebook i Youtube pa promove nan ‘Dia di Media’ pero riba e dia mes no por interkambia di opinion via Facebook ,Twitter of via telefon, BB Pin, Whatsap. Strukturalmente a soru ku e drempel tabata haltu pa drenta, nan a promove ku solamente 100 hende por drenta e luga ku riba su mes no ta un espasio kaminda e hende komun i koriente lo yega fasil. Unesco a faya ku reglanan basiko ku nan ta bisa nan ta para pe ku mester duna e pueblo e hermentnan pa edifika nan mes ku tur informashon, konosementu na nan disposishon.
3. Ketu bai pueblo ta wardando for di 1 di september ora Renske Pin a hasi un presentashon komo investigado mayo pa Unesco riba e mundu di media na Korsou. Kasi 4 luna a ya pasa kaba i e pregunta ta lanta kombin ta tin asina tantu pura di organisa un Dia di Media sin publiko mes por a lesa e raport final ni preleminar di Unesco riba e situashon di prensa i konsehonan pa remodela strukturanan ku ta empobresa un pueblo sistematikamente dia aden dia afo.
4. Unesco a duna 3 hoben ku interes pa periodismo un beka pa partisipa den e Media Master Classes. E traba tabata ku nan mester ta di un skol “HAVO, VWO òf HBO” ku ta e weganan diskriminatorio, klasista ku ta desempodera e talentonan ku tin bou di palu kenepa of esnan na un AGO ku tin aspirashon periodistiko of esun ku ta bai Vsbo of kalke hoben ku ke drenta mundu di media pero pa motibu di lucha finansiero tin ku traha pa su pan di kada dia. Unesco su prinsipionan ta keda viola atrobe i e klase trahado pretu ataka pa un rasismo krioyo no ta keda inklui den strukturanan di poder pa restruktura prensa.
5. Un diskushon riba funkshonamentu di media sin invita doñonan di medionan di komunikashon ta otro bofta pa pueblo. E propietarionan di prensa ku nan interesnan finansiero ta harma henter e klima di kaos ku tin aktualmente. Pa kambio real keda efektua mester responsabilisa e aktornan prinsipal ku sektor priva den un dialogo publiko. Unesco no mester krea niun modelo di konflikto simplemente e tin ku tene un spil dilanti di e doñonan di media i konfronta nan ku nan malpraktikanan komersial ku ta destabilisa e poder i derechi dje suidadano pa tin akseso na informashon i konosementu pa edifika i rigi su destino.
Nashonnan Uni 10 di desember 2014 a deklara e sigiente 10 añanan e dekada pa hende di desendensia Afrikano i ku e realidat sientifiko ei Unesco ku su investigado mayo Renske Pin mester laga e raport refleha e nesesidatnan pa un media diseña pa e grupo predomina : e yu di Korsou pretu. For di su privilegio blanku ya kaba e ta okupa un posishon ku defakto mester tabata reserva pa un hende afro-kurasoleño pa garantisa desaroyo sustenibel di liderasgo akademiko-investigativo sosial riba tereno di komunikashon pa hende pretu. Kreashon di un konsenshi nashonal ta krusial pa rekonose ku for di un historia di sklabitut, kolonialismo a reprodusi un sistema di media ku no ta alsa e bida pretu pa alimente ku tur hermentnan di konosementu pa un pueblo den desaroyo den Karibe ku ta kompletamente inkomparabel ku media pa hende ulandes. E punto di salida mester ta otro. E nesesidatnan pa edifika un oudensia di mayoria klase trahado pretu, un klase medio pretu ku ta luchando ku su identidat mester keda aserka den un otro forma ku via di medionan di komunikashon emansipa ta garantisa di lante i kibra e karpachi kolonial ku media disfunkshonal konsiente i inkonsientemente pa motibunan di dominio di kapital kier bistie pa eternidat.


text:
Riba diamars 3 di april, Louedska a gana 80 mil florin! Y pa su mañan e la pasa cobra su check ganado di Lotto Di Dia. E ganadora a cumpra 1 combinacion di number pa e sorteo di Lotto Di Dia, y e combinacion di number 01-06-10-14-22 a resulta esun ganado.
E ticket ganado a wordo bendi aya na Santa Cruz, na Golden Lottery. Lotto ta felicita e ganadora cu e tremendo premio di 80 mil florin di Lotto Di Dia.
Lotto, e loteria di Aruba tin diferente wega; Catochi, Big 4, 1-OFF, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e wegannan di Raspa y Gana. Cumprando Lotto bo ta contribui na deporte riba nos isla. E meta ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.
Lotto Di Dia cu premio di 80 mil florin
Riba diamars 3 di april, Louedska a gana 80 mil florin! Y pa su mañan e la pasa cobra su check ganado di Lotto Di Dia. E ganadora a cumpra 1 combinacion di number pa e sorteo di Lotto Di Dia, y e combinacion di number 01-06-10-14-22 a resulta esun ganado.


text:
Barranquilla2018News
Mack ta domina na Barranquilla
Medaya ta sigur pa Aruba den e deporte di Sailing
Mack van den Eerenbeemt ta dominando e deporte di sailing por completo aki na Weganan CAC Barranquilla 2018. Faltando solamente 2 careda mas pa bay den e disciplina di RS-X. Pa cual nos tin un medaya sigur den e deporte aki. E atleta Arubano lo mester subi awa diaranson competi den e dos careda cu ta falta p’asina ricibi medaya cu por cuminsa bisa ta di oro.
Despues 4 dia di competencia y 10 race, e atleta Mack van den Eerenbeemt ya a laga su nomber graba den e awanan di e ciudad Colombiano. Mack a sa na gana 9 race mientras 1 race e la sali na di 2 lugar. E condicion di tempo cu hopi biento ta na fabor di Mack, awe den ora nan di merdia e tempo a cambia poco pero no a hasi mucho diferencia mirando cu ya e di dos careda tabata terminando. Diaranson mainta Mack lo mira accion un biaha mas y historia por wordo scirbi pa Aruba den e disciplina di RS-X aki na Weganan Centroamericano y del Caribe Barranquilla 2018.


text:
20 Buki Nobo na Papiamento pa Mucha y Hoben
Proyecto Idioma di Departamento di Enseñansa tin e sumo placer di participa cu tin 20 titulo di ficcion nobo na Papiamento pa nos muchanan y hobennan. A traha e bukinan aki principalmente pa uzo na scol y cu grupo meta hopi varia den mente.
Potret: 20 buki nobo na Papiamento
Tema
E temanan a wordo selecta teniendo cuenta cu cada grupo meta specifico. Algun ehempel di tema pa scol basico y special: amistad, termento (‘bullying’), proteccion di flora y fauna di Aruba, deporte / perseverancia y trahamento den team. Tema pa e hobennan ta inclui peer pressure, namoramento, bida social di hoben y e consecuencianan di embaraso hubenil / uzo di droga.
Autor
Bou di e autornan nobo (y algun estableci) por conta Desiree Croes, Lorena Boekhoudt-Almary, Beth Briñez Albertsz, Danielle Janga, Marvis Engelhardt, Shaila Vrolijk, Desiree Correa, Yolanda Croes, Diana Marchena-Martes, Ria Arrindell-Broeks, Gina Ramsbottom, Diana Lebacs di Corsou (traduccion), Loekie Morales di Sint Maarten (traduccion) y Sally Green di Inglatera (traduccion).
Aunke Papiamento no ta forma parti di e curiculo (ainda) pa mayoria di e scolnan basico -cu excepcion di e scolnan multilingual- no por enfatisa suficientemente e importancia di laga e muchanan familiarisa nan mes na scol basico caba cu e dushi experiencia di lesa buki na Papiamento. Un motibo urgente pa esaki, ta e echo cu na scol secundario e muchanan si ta haya Papiamento como materia.
Pa yuda maestro facilita e proceso di familiarisacion aki y trata e importancia di lesamento en general na un forma mas amplio, Sra. Angelique Maduro di Proyecto Idioma den Enseñansa a ofrece guia den forma di workshop y katern cu informacion y tips. Tambe a pidi cada scol basico pa apunta un maestro pa coordina actividad of les rond di lesamento na nan scol. Na 2018 lo pone sugerencia tocante lesamento pa mayor y educador riba e website di DEA: [ea.aw]
Ilustracion
Otro profesional cu a traha riba e bukinan nobo ta inclui e ilustradonan: Sheila Werleman, Gairo Tromp, Melusina Gunsam, Diego van Koetsveld, Roxana Rodriguez, Ariadna Faries, Marlon Tjung Agnie, Lara Kuiperi, Beth Briñez Alberstz, Mitchell Rustveld, Barbara Meaux-O’Connor, Ria Arrindell-Broeks.
Fotografia pa e kaft di e buki Den kibra di marduga tabata den man di Edsel Sint Jago.
Traduccion
E siguiente traductornan a contribui: Margriet Geerman (d.f.m.), Marlon van der Linde y Juan Maduro. Encarga cu diseño di e bukinan tabata: Irene Peterson, Joost Horward di Adctra, Shaitza Olivieira, Glenny Grigg, Nicolas Silva y Marlon Tjung Agnie. Responsabel pa coreccion di idioma tabata: Rubia Bernabela, Swinda de Cuba-Arends, Elvia Solognier, Evelyn Ruiz-Croes, Maureen Molina-Luidens, Marlon van der Linde, Roy Solognier, Sue-Ann Ras, Swinda Schwengle y Selvia Lumenier.
Un danki na FDA pa por a haci financiamento di e bukinan posibel. Y un pabien grandi na Proyecto Idioma den Enseñansa, na tur e autornan, e demas colaboradornan y naturalmente e muchanan!
Info / Contact
Pa mas informacion por busca [L] Lesamento of [P] PSML den e alfabet menu riba homepage of por tuma contacto cu DEA > Proyecto IdiomaScroll To Top


text:
Tanki Leendert – Diasabra merdia algo prome cu 3’or polis di trafico a topa cu un auto na Paradera cu a net tawata envolvi den un caso di hit and run.
Na e sitio e chauffeur a splica polis kiko a pasa y a splica e tipo di auto cu a causa e accidente.
Na e mes un momento un otro patruya a para un Honda, na rotonde di Tanki Leendert. A resulta cu esey tawata esun cu a causa e hit and run, altura di mall na Paradera.
Ambos ocupante a wordo deteni, mirando cu nan tawata bou influencia.
E auto cu nan tawata cune un Honda, a wordo hiba warda pa investigacion.
Tipo di cosnan manera esaki ta pasa tur dia na Aruba, sea alerto.


text:
INDIANA – Aruba ta gana e ekipo di Chula Vista, California cu score di 12-8 pa asina bai cu nan di 2 victoria di e Colt World Series cu ta tumando lugar na Lafayette, Indiana na Estados Unidos.
E team di Aruba ta representando e zona di Caribe despues cu Puerto Rico no por a sigura suficiente fondo pa por a participa na e World Series. Anja pasa Puerto Rico a titula campeon mundial despues di a vence e ekipo di Greensboro, North Carolina.
Aruba awor ta favorito cu un record di 2 gana y 0 perdi. Aruba den nan prome partido a sa di gana cu score abulta di 18-5 riba Hoosier, North.
Aruba awe lo ta hungando pa 4or contra Hoosier, North pa asina mira ken ta drenta e semifinal.
Sports Zone Aruba hunto cu cooperacion di Team Films Aruba lo tin e transmission envivo atravez iTV Canal 49.


text:
Willemstad - Awe 8 di ougustus 2017, Parlamento a trata e punto di agènda: Produktonan kaduká, (espesialmente karni, den diferente supermerkado i establesimentu aki na Kòrsou i sanshonnan ku ta keda duná pa no kumplimentuku lei) Un tópiko, ku sigur a hala masha hopi atenshon di nos di Frakshon di MAN i Pueblo di Kòrsou kompletu.
E tempu ku e tópiko aki tabata den su momentu "piek", nan a asta traha un tambú riba e tópiko yamá “Kiko Awor?”. Esaki ta demostrá e efekto ku e problemátika aki tabata tin den tur hogar i den komunidat.
Nos sa ku kòntròlnan a sigui i e situashon ta aparentá di ta bou di kòntròl. Pero manera e nòmber di e tambú mes ta bisa, e Parlamentario a puntra Ministernan, "Kiko Awor”?
Kon ta bai protehá e konsumido mihó i evitá pa e tipo di situashonnan aki pasa den futuro?
Kon e siudadano ku ta drenta e toko i kumpra produkto, manera por ehèmpel, keshi kortá, sin fecha di vense, si e ta bon si òf no?
Nos sa ku tin un “Warenlandsverordening”1997 ku tei netamente pa protehá e konsumidó
Pero kon esaki ta funshoná realmente den práktika?
Paso nos sa ku tin kòntròl i a sigui ku kòntròl, pero ta importante pa esaki bai na un manera responsabel ( i perkurá ku no tin ripitishon di inkumplimentu ku lei. Kaminda faya ku lei duna e sanshonnan). Mas aleu e Parlamentario a puntra si tin un pròtòkol pa hasi e kòntrolnan aki i kon frekuente ta hasi kòntròl?
A surgi hopi konfushon tambe den komunidat si e produktonan tabata dañٔá si òf nò. Konfushon tokante fecha di vense etc.
No ta mihó sali den publisidat ora ta 100% sigur di algu pa no krea pániko?
Rozendal a indiká ku ounke ku a trata e tópiko produktonan kaduká, e a para ketu tambe na un aspekto mes importante, ku ta konsientisashon di nos pueblo tokante e tipo di produktonan ku nan ta kome i bebe tur dia. No ta solamente produkto òf karni kaduká so por hasi daño na nos salú sino tambe produktonan manera (ekseso di) salu, (ekseso di) suku, trans fat/ vèt, pa menshoná algun.
Den e kuadro ei e Parlamentario a puntra Minister di Salubridat tambe banda di Fundashon pa Konsumidó, kua instansia mas ta konsientisá e konsumidó riba partikularmente produktonan alimentisio i su posibel efektonan riba salú di hende?
Kiko konkretamente ta keda hasí pa konsientisá siudadanonan riba e efekto di produktonan manera suku, salu, trans fat, riba nan salú?
E a duna komo èhèmpel kon tambe por konsientisá e konsumidó i komunidat.
Hopi aña pasá, a bini riba paki di sigaria un etiket ta bisa: Roken is Dodelijk (na Hulanda) i na Merka tin un Surgeon Warning ku ta bisa: “Smoking causes lung cancer, heart desease, Emphysema (emfesima) and may complicate pregnancy”
World Health Organization a ratifiká na 2003 e uso di e “warning sign” aki riba paki di sigaria.
NA 2009 a hasi un estudio ku ta prueba ku e warning sign aki a pone hende ta mas konsiente di e peligernan.
Rozendal a puntra den e kuadro aki si
a yega di konsiderá pone un atvertensha asinaki, por èhèmpel, den rèki di supermerkado kaminda tin produktonan ku ta kontené hopi suku òf salu?
Kaminda ta pone por èhèmpel: “Suku por kousa diabetisi” òf “Salu por kousa preshon haltu”
Rozendal ta di opinion ku sigur ku banda di kòntròl i sanshon di un banda, mester hasi muchu mas na konsientisashon di otro banda i asina prevení malesanan i gastunan haltu den salubridat aki na Kòrsou.
Mester hasi tur posibel pa protehá e konsumido pero mi ta kere sigur ku e konsumidó tambe por tuma un ròl den esaki dor di kontrolá fechanan di
produktonan, raportá, kontrolá kiko e ta kome i hiba un bida mas saludabel.


text:
Ministerio di Cultura a tene un presentacion di e Fiesta di San Juan pa muchanan di kleuter y scolnan basico na Aruba. E presentación ta for di dia 12 te cu 22 di juni na Cas di Cultura, pa un siman completo. Sr. John Flemming, di Departamento di Cultura ta splica.
E actividad aki ta tuma luga cu dos funcion diario. E prome funcion for di 8:30 te cu 10:00 or di mainta y 10:30 pm te cu 12:00 di a nochi. For di aña 1998, Departamento di Cultura a inicia esaki cu un proyeto di e grupo di musico Kakiña di Instituto di Cultura cu a realisa e di prome bishita na Rosa College. A pidi permiso pa bin toca den conexion cu e fiesta di San Juan.
Asina e proyecto a incia cu otro scolnan a tende y a haci peticion pa Departamento di Cultura hunto cu grupo Kakiña, a keda duna show pa conmemora fiesta di historia di San Juan den e scolnan bou auspicio di diferente Ministernan di Cultura.
Semper ta bishita scolnan y despues ta trece actividadnan varia unda cu entre otro a yega di bay balia, toca y tambe haci donacion di caha di material pa e mesun muchanna por hunga y haci nan mesun fiesta di San Juan dia 24 di Juni na scol. Despues door cu e diferente gastonan y huur autonan ta bira hopi anto y no por alcansa tur scol.
P’esey a dicidi di bin Cas di Cultura, caminda cu e sigur den cada presentación tin rond di 500 mcuha, cu hopi alegria, entusiasmo y sinta den airco. E gastonan a baha tambe, ya cu ta solamente bus y tambe Cas di Cultura.
A bin cu e idea aki cu tin 3 aña caba y tur biaha e presentacion ta basa riba e historia di con Aruba tabata celebra San Juan antres. Tambe e muchanan ta ricibi un foyeto informativo di San Juan. Tambe e hobennan ta bin acercanan pa presenta nan proyectonan cu e intencion pa participa den e celebracion aki.
Como Presidente di e comision di e celebracion di dianan Nacional Sr. Flemming ta invita na tur e clubnan y gruponan cu ta celebra den nan bario, pa tuma contacto cu Departamento di Cultura y entrega nan carta cu e peticion pa haya nan subsidio pa organisa e evento den nan bario. Tambe por bay DOW pa haya e tentnan y pa lanta baricada.
San Juan ta wordo celebra tur aña y e aña aki, e ta cay ariba un diadomingo, dia 24 di juni. No tin motibo cu no por celebra na grandi. E biaha aki tambe ta bay reconoce un di organizadonan den bario cu e aña aki ta bin cu esaki atrobe. Esaki ta un programa pa muchanan cu ta gozando y ta bon hinca den otro caminda cu tin e apoyo di tanto brandweer cu ta conscientisando e muchanan di e peliger di candela. Departamento di Cultura tambe kier conscientiza a base di e weganan. Muchanan ta sali cu nan mayornan, ta keda pusha esaki, fiesta di San Juan ta mantene como un di e fiestanan di mas grandi na Aruba, cu ta e unico di e islanan A, B y C cu ta celebra e fiesta aki, segun Sr. John Flemming, di Departamento di Cultura.


text:
Willemstad,– Minister di Tráfiko, Transporte i Planifikashon Urbano (VVRP) a anunsiá algun tempu pasa ku konforme e lei di Òrdu Públiko (Landsverordening Openbare Orde (LOO)), ku a drenta na vigor dia 1 di ougùstùs 2015, ta prohibí pa pone bòrchi òf otro ophetonan di propaganda komersial den, riba, kantu di, òf visibel for di kaya públiko sin un pèrmit i/òf eksonerashon di Minister di VVRP.
Minister di VVRP, Zita Leito, e tempu ei a bisa ku ta bai kumpli dentro di poko ku su obligashon di aktua kontra bòrchinan òf otro ophetonan di propaganda komersial den, riba, kantu di, òf visibel for di kaya públiko sin un pèrmit i/òf eksonerashon. Minister di VVRP a anunsiá su obligashon pa aktua por eskrito i asina hasi konosí kua bòrchi òf opheto di propaganda komersial mester kita. E minister e tempu ei a bisa ku personanan ta haña e oportunidat pa nan mes kita nan bòrchi òf otro opheto di propaganda komersial den un término stipulá.
Minister di VVRP lo kita tur bòrchi òf otro opheto di propaganda komersial ku no a ser kitá den e tempu stipulá riba kosto di e persona ku a violá e lei di Òrdu Públiko. Bou di ningun sirkunstansia Gobièrnu no ta responsabel pa dañonan na e bòrchi òf otro ophetonan di propaganda komersial ku ser kitá. Ayera pues a kita e promé bòrchinan i e doñonan lo por tuma e bòrchinan òf otro ophetonan di propaganda komersial ku ser kitá durante dos siman, na e lugá di depósito


text:
E parkèt di e fiskalnan (OvJ) (tambe: Parkèt den promé instansha) ta parti di Ministerio
Públiko (OM) i ta responsabel pa e rastreamentu i persekushon di echonan
kastigabel.
E fiskal tin e outoridat i e mando riba investigashonnan di polis. E fiskal ta disidí si e ke trese un kaso penal dilanti di hues of no (diskreshon di fiskal). E fiskal por hasi un proposishon pa resolvé e kaso di un otro manera (por ehèmpel dor di un speot kondishonal òf un transakshon). Si e fiskal disidí di someté e kaso na hues, e ta aktua komo e kehadó públiko. Durante di e seshon di korte den sala di korte, e Fiskal ta demandá un kastigu. Alfin, e hues ta disidi si i si ta asina, ki tipo di kondena ta wòrdu imponé.
E fiskal mester sigui un prosedura estrikto ku ta kodifiká den lèi. E hues mester kontrolá si e reglanan ta wòrdu apliká bon. Den sala di korte e sospechoso ta mira e Fiskal den su papel komo kehadó públiko. Den un toga pretu ku un krag blanku. Durante di e seshon den korte, e fiskal ta bisa pa kiko e persona mester wòrdu husgá. Despues di esaki, e hues ta hasi pregunta na e sospechoso tokante di e kaso. E fiskal ta haña un chèns di hasi pregunta, méskos ku tambe e abogado di e sospechoso. Despues e Fiskal ta tene su rekisitorio: un disertashon kaminda e ta bisa e hues kiko e ta haña di e kaso i kaminda ku e ta demandá un kastigu. Esei por ta un straf di sèn, un kondena di trabou òf un kastigu di prizòn.
Ora ku e fiskal ta na palabra den sala di korte, semper e ta para. E hues, ku ta sintá dilanti di e sospechoso semper ta keda sintá. Pa e rason ei, e miembronan di Ministerio Públiko ta wòrdu yamá e magistratura pará. E huesnan ta forma parti di e magistratura sintá.
E fiskal mester soru tambe ku e sentensianan di e hues penal wòrdu ehekutá. E, por ehèmpel, ta manda polisnan a buska hendenen ku no ta paresé i ku mester sinta un kastigu di prizòn ahinda. Por paga butnan di sèn na e lokèt di e parkèt.
Openbaar Ministerie-Curacao-Sint Maarten-BES Islands
Organisashon
PARKÈT DI E MINISTERIO PÚBLIKO
E parkèt di e fiskalnan (OvJ) (tambe: Parkèt den promé instansha) ta parti di Ministerio
Públiko (OM) i ta responsabel pa e rastreamentu i persekushon di echonan
kastigabel.


text:
Kralendijk Boneiro: AKi ta sigui algun noticia policial di parti Boneiro. Kiebro i sobra di outo haña bek
Riba djamars 9 di mei a drenta keho di kiebro den un kas situá na Kaya Paloma. A bai ku entre otro dos telefòn selular i algun joya. E kiebro a tuma lugá entre 7.30 or di mainta i 3.30 or di atardi. Mas lat riba e dia a bin topa ku herante di un pikòp den besindario di Plantashi Aruba. Despues di un investigashon kòrtiku a informá doño. E ta sòru pa kita e herante.
Kiebronan, aksidente na trabou i ladronisia
Riba djabièrnè 5 di mei a drenta keho di kiebro den un akomodashon turístiko situá na Bulevar Gobernador Nicolaas Debrot. For di aki a bai ku un kòmpiuter di sambuyá i un spiker ‘bluetooth’. E kiebro a tuma lugá entre djaweps 4 di mei, alrededor di 10 or di anochi i djabièrnè 5 di mei, alrededor di 7.45 or di mainta. Den oranan di atardi un aksidente di trabou a tuma lugá den un garashi situá na Kaya Londres. Na momentu ku un mekániko tabata ku trabounan na e parti dilanti di un pikòp, un otro trahadó a start e outo ku a kore bai dilanti i a dal e mekániko na altura di si hep. A transportá e víktima ku ambulans pa hospital pa kontrol médiko.
Riba djasabra 6 di mei a drenta keho di ladronisia di un outo kolo bèrdè di marka Subaru Forester, numerá B-7485. Entre 2 or di mardugá i 9.30 or di mainta a bai ku e outo ku tabata stashon dilanti di un kas situá na Kaya Katwijk. Pa mas o ménos 10.15 or di mainta e doño mes a topa ku e outo den mondi den besindario di Kaya Korona. E doño a bai wak einan riba tep di un konosí. A kibra e tapa di e lòk di kontakto i a sake afó.
Riba djadumingu 7 di mei a drenta keho di kiebro den un pakus di sambuyá situá na Bulevar Gobernador Nicolaas Debrot. A bai ku diferente pida paña. E kiebro a tuma lugá pa mas o ménos 3.30 or di mardugá.


text:
Pronóstiko
Pronóstiko di tempu pa Kòrsou i bisindario bálido te djabièrnè mainta 6:00 o.l, 20 di yüli 2018.
Kompilá: djaweps 19 di yüli 2018, 05:00 o.l. (09:00 UTC)
Tempu: Shelu ta parsialmente te hopi nublá i ainda algun áwaseru prinsipalmente durante parti di awe mainta. Despues di esaki lo ta seku. Ta antispá un poko áwaseru un bes mas riba djabièrnè.
Temperatura máksimo lo alkansá 31 ºC i temperatura mínimo 26 ºC.
Solo ta sali 06:20 i ta baha 19:04 o.l.
Bientu: For di direkshon generalmente ost i moderá; forsa 3 te 4 (12 te 30 km/ora, 7 te 16 nudo). Algun ráfaga okashonalmente te basta fuerte i den áwaseru te fuerte; forsa 5 te 6 (31 te 50 km/ora, 17 te 27 nudo).
Situashon general: Un ola tropikal ta move wèst awe mainta riba e parti oriental di laman Karibe. E sistema di tempu aki ta alimentá nos area ku sufisiente humedat, ku na su bùrt lo sigui yuda ku desaroyo di nubia i áwaseru durante parti di awe djaweps. Aunke ménos, pero tambe riba djabèrnè un poko awa por kai. Ademas, e fluho di bientu ku a mengua un poko awe lo oumentá un bes mas, aserkando e siguiente fin di siman.
Kondishon di laman: Trankil te moderá ku altura di ola entre 0.5 i 1.5 meter (2 pa 5 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djasabra mainta: E shelu lo ta kubrí parsialmente ku nubia i santu fini di Sahara. Un wer seku lo dominá.
Meteorólogo: Coffie
E próksimo boletin di tempu lo wòrdu publiká djaweps 11:00 o.l. (15:00 UTC).


text:
Nan a secuestra Larymar Primera. Nan a bay cun’e tur, el a splica. Pero ora cu a yega eynan, cu cara tapa, un di nan a puntre si e ta Primera, caminda cu el a bisa cu e conoce. Tur loke Primera a pensa ta wak su yiu crece, mirando cu e ta mama soltera. El a bisa e secuestradornan cu e lo paga nan pa no haci’e daño. Tur loke e tabata tin mester ta e pruebanan. Leynan Venezolano no ta bon. Akinan na Aruba, sin prueba, no por pone un denuncia. El a cuadra cu nan y a paga nan pa nan pasa e pruebanan. Nan a tuma e potret mara, y a mand’e pa e Jimenez y el a pensa cu e tabata morto. Pero cu el a wordo secuestra, esey tabata e hecho. E secuestradornan a bisa Primera cu ta Jimenez mes a planea tur cos. E muhe ta uno peligroso y parce no ta cun’e so el a haci esaki, sino cu hopi mas hende aki na Aruba. Esnan cu conoce Jimenez, sa cu e ta un muhe peligroso. E no ta apto pa Aruba. E tin varios yiu na Venezuela. Na Venezuela mes e no ta biba bon. E no tin ni sikiera un wc pa bay baña. Como un persona bibando asina malo y den estado pesimo, con e lo bay paga pa mata un hende y ni sikiera e mes ta biba bon.
E ta un persona hopi malo di cabes. Obviamente pa pidi pa nan viol’e y mat’e, pa haci tur esey, un persona bon di cabes, no ta haci esey.
Trankil
Primera a splica cu ayera el a ricibi menasa di e ruman muhe. El a cit’e pa wak’e 10’or di anochi, cual cos el a avisa Recherche pasobra nan a detene tambe. Nan a lage bay despues y nan no a hib’e Warda nos Costa. E ruman muhe tambe ta un persona peligroso. Tambe Primera a ricibi menasa cu si e pone e denuncia cu nan lo mata su tata. El a manda reubica su famia pa otro pais. Pero su tata si a keda. Si e no kita e denuncia, nan lo mata e tata. Pero Primera no ta baha cabes y no ta kita e denuncia. Mescos cu nan a haci’e daño, Jimenez a haci daño na hopi hende. E muhe a yega asina leu cu el a tene relacion cu un persona casa y a menase tambe. Esaki a wordo documenta den un video. Pero tur e pruebanan, mescos cu esun di Primera y e demas hendenan cu Jimenez a haci daño, tur ta den man di polis. Awo ta keda na nan pa actua.


text:
Den Haag – E aña aki atrobe un grupo di cuater oficial di Cuerpo di Douane di Aruba a cana e di 102 edicion di e 4-daagse di Nijmegen.
Minister Plenipotenciario Guillfred Besaril riba invitacion di Douane di Hulanda a presencia na Fletcher Hotel na Berg en Dal e entrega di medayanan na e participantenan di Douane.
Marlon Ruiz a haya su medaya pa a participa e aña aki pa di 14 biaha y Giovanni Davelaar cu a cana e aña aki pa di 12 biaha. Tambe Oliver Wever a haya un medaya pa a cana e Vierdaagse pa di 4 biaha. Finalmente Jerrold Tromp cu a participa e aña aki pa di dos biaha.
Minister Besaril a gradici Douane di Hulanda pa nan hospitalidad y a felicita e cuater douanero-nan di Aruba cu nan participacion na e Vierdaagse di Nijmegen. Despues di e ceremonia a sigi un encuentro informal unda e mandatario por a sigui papia cu e douaneronan tocante di nan ex-perencia cu e caminata aki.
Minister Plenipotenciario Guillfred Besaril tambe kier a felicita tur e Arubanonan sea individual of den grupo cu a cana e Vierdaagse di Nijmegen 2018.


text:
Atenshon!! Nos tin plan, si Dios permiti, pa bolbe Canada pa biba. Un apartamento a habri pa nos den e mes in lugar na unda nos tabata prome, ma adres lo ta lo siguiente: 158 –211
Pinehouse Drive, Saskatoon, SK., S7K 0G5. Probablemente nos email adres lo ta bbhenriquez@shaw.ca, ma nos lo cofirma esey despues cu nos reestablece nos mes! Ta nos deseo y plan pa sigui cu nos ministerio di scirbi tractadonan y e Blog. Corda nos blog ta: bbhenriquez.blogspot.com na e idioma di Papiamento y Ingles.
PENTECOSTE
Henter Antiyas y Aruba ta celebra e dia di Pentecoste como un dia special. For di mucha nos por corda, e nomber of titulo of exprecion ey wordo menciona. Pero nunca nos a duna bon atencion pa haya sabi ta kico Pentecoste ta nifica, of kico ta su importancia.
Pero amigonan, e berdad ta cu Pentecoste ta ensera un di e doctrinanan fundamental di Scritura. E Palabra Pentecoste ta nifica simplemente: "e di sincuenta dia," y e tabata un celebracion Judia pa recorda e pasco of e "Passover" Judiu cu a tuma lugar e anochi cu Señor a pasa ariba Egipto, y a kita bida di tur e primogenitonan di Egipto tanto ta di hende como di animalnan (lesa Exodo captiulo 11 y 12). Anto cada aña, e Judiunan tabata bini for di tur parti pa celebra e dia ey na Jerusalem.
Pa nos awe, Pentecoste, tin un otro nificacion cu e tabata pa e nacion Judiu un tempo. Pa nos e ta nifica cu ariba e dia ey di e Pentecoste Judiu; e Spirito Santo a bini ariba e keredornan, di acuerdo cu Señor Jesus Su promesa duná na e Apostelnan. Pa fabor lesa e capitulo 14, 15 y 16 di Juan, y tambe Echunan capitulo uno y dos, y mira e importancia cu e doctrina di Spirito Santo tin pa cada persona den e mundo aki. Y esey ta inclui cada Antiyano, y cada Arubiano sin excepcion. Pa cuminsa e importancia di e Spirito Santo den e bida di nos Señor Jesus Su mes. Anto e absolut importancia di Spirito Santo den proclamacion di e Evangelio, y den salbacion y pordon di picanan di cada persona cu ta kere den nos Señor JesuCristo. Beibel ta bisa nos claramente y enfaticamente, cu si un hende no tin e Spirito Santo aki, e no ta pertenece na Cristo. (Lesa Romanonan captilo 8 sin falta.)
Ademas Beibel ta contene e palabranan di Señor Jesus unda E mes ta bisa nos masha cla, cu si E no bai serca e Tata, e Spirito Santo lo no bini, pero si E bai, E lo manda e Spirito Santo ya menciona. Den Juan 7:37-39, Jesus ta bisa cu boso duro: "Si un hende tin sedu, lagu’e bini serca Mi y bebe. Ken cu kere den Mi manera Scritura ta bisa, riunan di awa bibo lo brota for di su enterior." Ma esaki El a bisa di e Spirito cual esunnan cu a kere den djE lo bai ricibi: te na e tempo ey e Spirito Santo no tabata duna, siendo cu Jesus no a wordo glorifica ainda.
Amigonan stima pa nos Tata Celestial y pa nos Señor JesuCristo, kende a duna Su bida boluntariamente pa cada ser humano cu a biba y cu lo biba ainda. Awe nos no por bisa mas cu Jesus no a wordo glorifica. Pasobra esey a tuma lugar despues di Su morto y resureccion, y cu Su discipelnan a mir’E, con El a wordo tuma y desparece for di nan bista. (Lesa e episodio aki completo den Echunan capitulo dos.) E tempo a yega pa cada uno di nos examina nos mes si nos ta den e fe, si of no. (2 Corintionan 13:5. Lesa tambe Efe. 1:13,14 y Efe. 4:30) Si algun no tin e Spirito Santo aki den su bida; e ta bibando continuamente bou di condenacion. Pues, arepenti awe y awor mes, y ricibi Señor Jesus como bo unico Salbador, y bo lo ricibi e Spirito Santo aki. No ta existi ningun otro manera.


text:
Caya G.F.Betico Croes – Diahuebs mainta trempan 7:15 polis a wordo manda un adres conoci pa nan pabou di rotonde Dadelstraat.
E adres ya conoci pa nan, unda algun rato prome polis ya a bay hala atencion di e homber. Elo saca varios pertenencia di e señora pafo. E homber asina mes despues cu polis a bay a sigui cu problema, caso cu sa pasa hopi despues polisnan bandona e sitio.
Mainta mirando cu e homber lo no bay stop di haci problema polisnan a sali mes ora cu transportwagen. Agentenan a baha y bay paden y un rato despues por a miranan ta sali cu e homber den boei.
Ela wordo transporta pa warda, pa wak si asina e por calma. Ora e sali bek, por sigui spera mas problema.


text:
CEDE Aruba y ATHA cu VIBES 4 YOUTH ta duna un impulso pa mas diversidad, reto y calidad dentro di e oferta recreativo pa mucha den edad di 4-12 aña. Na e momento aki e enfoke ta riba programa di vakantie y di centro di bario, pero e meta ta pa alcansa tur organisacion recreativo na Aruba cu enfasis riba e gruponan cu den sentido social–economico ta mas debil. VIBES 4 YOUTH ta ofrece anualmente un gran cantidad di curso pa lider recreativo, lider di campamento y coach deportivo pa trece mas variacion den nan programa. Palabranan clave ta variacion, creatividad, cultura y sorpresa. Banda di esey e cursonan tambe ta orienta riba e habilidadnan pedagogico di e participantenan, di tal manera cu e calidad di e programa ta mehora.
Vibes 4 Youth
Aruba Doet
CEDE Aruba ta organisa den colaboracion cu Oranje Fonds tur aña e accion mas grandi di boluntario na Aruba: ARUBA DOET. Bao di e nombernan NL DOET (Hulanda), ARUBA DOET (Aruba), CURA DOET (Curaçao), BON DOET (Bonaire), STATIA DOET (Sint Eustatius) en SXM DOET (Sint Maarten), seis iniciativa ta pone contribucion boluntario den spotlight.
Durante un fin di siman den maart ta stimula henter comunidad di Aruba pa saca man yuda durante un dia o parti di dia pa un di e numeroso iniciativanan na Aruba, entre nan organisacion social, scol, club di deporte centro di bario etc. Den esaki miles di hende ta yega hunto.
Pa mas informacion bo por acudi na www.arubadoet.com.
Feria Social
E proyecto FERIA SOCIAL ta un proyecto pa hoben unda participacion y liderazgo ta primordial. Durante un periodo minimo di tres luna, FERIA SOCIAL ta crea un conexion valioso entre hoben (15-23 aña) y e NGO-nan local na Aruba.
CEDE Aruba ta organisa FERIA SOCIAL pasobra e hobennan tin gana di contribui na comunidad, pero den hopi caso nan no tin un posibilidad concreto pa haci esaki of nan no sa unda pa cuminsa. E proyecto FERIA SOCIAL ta crea un manera nobo pa hoben pa bira mas envolvi den comunidad. Durante FERIA SOCIAL e hobennan lo keda acopla na un di e NGO-nan unda nan ta haya oportunidad pa participa completamente den un proyecto specifico na beneficio di e NGO y naturalmente tambe di e hobennan.
Pa mas informacion bo por acudi na www.feriasocialaruba.org.
Aruba Volunteers
Fundacion y asociacionnan tin un necesidad pa alcansa na un manera simpel boluntario y incorpora esakinan den nan trabao na un manera flexibel. Banda di esey tambe hopi biaha nan ta buscando miembro di directiva y bolunatrio permanente. E proyecto ARUBA DOET a demostra caba cu un website por ta stimulante pa crea un brug entre organisacion y comunidad. E proyecto Aruba Volunteers na emomento aki ta den desaroyo y lo ser lansa na 2017.
Community Guide
E guia pa comunidad ta un iniciativa nobo di CEDE Aruba den colaboracion cu diferente partner. E proyecto ta bira un guia y search portal online pa trece comunidad miho den contacto cu tur organisacion cu ta haci un esfuerso pa promove bienestar. E guia comunitario lo refleha e oferta conhunto den e siguiente sectornan di un manera cla y bon visibel:
- Ayudo social y vivienda
- Trabao den bario
- Arte & cultura
- Medio ambiente & animal
- Enseñansa & educacion
- Trabao & entrada
- Deporte & recreacion
- Salud & cuido
Den e guia comunitario bo ta haya tur informacion general importante cu bo por pensa di tin mester y por sirbi como e prome search engine. E guia comunitario lo ta online desde mita di januari 2017.
Pa mas informacion bo por acudi na www.org.aw


text:
BERLIN.—E minister di Interior aleman, Thomas de Maiziere, a revelá e plannan grandi pa un kambio di e servisionan di seguridat ku nan fayonan aktual a ser eksponé ku e atentado di dia 19 di desèmber na Berlin.
Den un artíkulo publiká pa e korant Frankfurter Allgemeine Zeitung, e minister konservador ta insistí riba e nesesidat di reforsá e podernan di e Estado federal den materia di inteligensia interior i aselerá e mandamentu bek di migrantenan na kendenan a rechasá un petishon di asilo.
Ademas e ta proponé pa reforsá e kompetensha te ku awor limitá di polis federal i krea un sentro di krísis enkargá di kordiná e diferente servisionan konserní tokante temanan di migrashon i antiterorismo.
“E Estado federal no ta kompetente pa katástrofenan riba skala nashonal, manera e atentado di 19 di desèmber ku a laga 12 morto, e minister a skibi. “E kompetenshanan den materia di lucha kontra terorismo internashonal no ta konsentrá”, el a lamentá.
E atentado ku un trùk kontra un marshe di Pasku masha frekuentá na Berlin a mustra e fayonan di e sistema federal aleman.
E supuesto outor di e atentado, Anis Amri, ku a hura lealtat na e grupo yihadista Estado Islámiko, a pasa bou di e radarnan di vigilansha di kual e tabata opheto, probechando e dispershon di e responsabilidatnan, loke ademas a permití hui despues di e atake.
Despues ku a rechasá su petishon di asilo, mester a ekspulsá Anis Amri, tunesino di 24 aña, pero outoridatnan di su pais a tarda na manda e dokumentonan nesesario.
Konsekuentemente, Thomas de Maiziere a pidi kreashon di sentronan di retenshon serka di e aeropuertonan, kaminda lo manda e personanan ku mester ekspulsá te dia ku ehekutá esaki.


text:
Mercado di buki
E aña aki biblioteca su mercado di buki segunda mano lo ta riba diadomingo dia 3 di mei. Riba e dia aki por pasa un rato wak kico tin riba nos mercado den un ambiente festivo. Tin buki tanto pa adulto como mucha y tambe revista. Cos dushi, snacks y bon musica ta loke bishitantenan por spera. E mercado ta habri pa un y tur di 9or di mainta te 2or di merdia.
Boetevrij
Biblioteca Nacional Aruba ta encurasha su miembronan en general pero principalmente tur studiante y mucha di scol pa entrega bukinan bek cu nan a presta na biblioteca.
Pa stimula miembronan di biblioteca cu ta preocupa cu un posibel boet, biblioteca ta anuncia cu e dianan 28, 29 y 30 di april por entrega buki sin cu ta cobra boet. Nos ta spera cu esaki ta un incentiva pa yuda e miembronan hiba buki di biblioteca bek y asina otronan tambe por haya acceso na e coleccion. Di antemano nos kier gradici nos miembronan pa tene cuenta cu e peticion y pa nan cooperacion di trece bukinan di biblioteca bek pa asina nos por sigui brinda nos servicio di prestamo di buki.


text:
Ta masha bunita cu Ministerio Publico a anuncia cu entrante ayera, esnan cu ser haya cu un celular den man ta stuur, lo por haya un boet di 500 florin. Esey pa cumpli cu un ley cu a keda aproba pa Parlamento. Masha bunita, asina mester ta.
Di biaha nos a haya reaccion, cu tinted glas di auto tambe ta prohibi pa ley, pero no ta ser ehecuta, loke a pone cu nos a haya hopi reaccion, cu awor lo mester bay na tinted glass di e autonan, mas scur posibel, pa evita pa Polis por mira den bo auto y mira si bo ta haciendo uso di un celular of no.
Ta interesante pa sa, si Ministerio Publico a pidi Polis pa actua tambe contra autonan cu tin tinted glass. Den pasado, e.o. e tempo ey Prome Minister Nel Oduber y Minister di Husticia, Rudy Croes a nenga di kita nan tinted glass.
Den Parlamento, tabata e candidato awe pa Minister di Husticia, mr. Andin Bikker ta contra pa kita e tint di glasnan, alegando cu esaki ta pa proteccion di interior di e auto y sigur pa hendenan cu tin cancer di cuero.
Por bisa, cu for di e momento ey, ningun dia mas, e ley aki a keda ehecuta, cu excepcion Keurings-lokaal, cu si ta midi e tint y ta manda doño di e auto bay kit’e, de lo contrario lo no keur e auto. Pero cu Polis ta duna boet of no, esey no t’e caso.